ต่อ ต้ม ตุ๋น เป็นร้านก๋วยเตี๋ยวที่อยู่ตรงป้ายรถเมล์ฝั่งตรงข้ามครัวกรุงเทพค่ะ ...ได้ไปกินร้านนี้เพราะไปยืนรอรถเมล์อีกแล้ว ตอนนั้นอารมณ์หิวมาก ไปถึงก็สั่งเส้นหมี่หมูตุ๋น (ไม่ใส่ผัก) เลยค่ะ ในร้านอากาศไม่ค่อยร้อนเท่าไหร่อาจจะเป็นเพราะเปิดพัดลมไว้ให้อากาศถ่ายเทดีค่ะ สำหรับเมนูของร้านจะมีทั้งก๋วยเตี๋ยวหมูตุ๋นและข้าวหน้าหมูตุ๋นค่ะ

+ เส้นหมี่หมูตุ๋น (40 บาท)
เส้นหมี่ลวกมายังไม่นิ่มเลย เคี้ยวกรุบๆ เชียวค่ะ ส่วนน้ำซุปออกรสหวานมีกลิ่นของสมุนไพรจีนและหมูตุ๋น ในถ้วยมีลูกชิ้น ซี่โครงหมูตุ๋น เนื้อหมูตุ๋นและหมูสดลวก หมูสดหั่นชิ้นหนาแอบเหนียวเล็กน้อย หมูตุ๋นเปื่อยใช้ได้ค่ะแต่ก็ไม่ได้นิ่มมาก ส่วนซี่โครงหมูยังตุ๋นโดยที่เนื้อไม่ค่อยล่อนออกจากซี่โครงเท่าไหร่ กินยากเชียว ส่วนลูกชิ้นอร่อยดีค่ะเหมือนจะใส่หมูเยอะดี

+ น้ำเก๊กฮวย (12 บาท)
เสิร์ฟมาเป็นขวดเล็กพร้อมกับน้ำแข็งหนึ่งแก้วค่ะ รสชาติไม่เก่าเก็บ ไม่หวานเกิน 

สรุปว่าจ่ายไป 52 บาท แต่ยังไม่ค่อยถูกปากเท่าไหร่ค่ะ แอบเห็นหน้าร้านมีขายลูกชิ้นปิ้งด้วย ไว้วันหลังค่อยมาลองใหม่ ร้านเปิดตั้งแต่เช้าคงเป็นที่พึ่งพาสำหรับหลายๆ คนได้ค่ะ
